Tekst: Emil Flakk, Kjersti Litleskare

I dag kunngjøres Studentenes helse- og trivselsundersøkelse. Da er det fire år siden sist. Av undersøkelsen framgår det at 33 prosent av studentene som har blitt spurt sliter psykisk. Undersøkelsen omfatter 25 spørsmål om symptomer og plager, og benytter HSCL-25 (Hopkins Symptom Check-List). 14 % av de spurte ble anslått å slite «middels» psykisk, mens henholdsvis 12 og 7 prosent har «alvorlige symptomplager» og «alvorlige og mange symptomer».

LES OGSÅ: – Alle kan gå på en smell.

Undersøkelsen viser videre at kvinner scorer noe høyere enn menn. Det kommer fram at 78 prosent av menn har «få symptomer», der tallet for kvinner ligger på 60 prosent.

Kvinner sliter mer enn menn

På flere områder rapporterer kvinner oftere enn menn om psykiske problemer. 24 prosent av kvinnelige studenter rapporterer om alvorlige psykiske problemer, sammenlignet med 12 prosent av mannlige studenter. Økningen siden 2010 i antall studenter med alvorlige psykiske problemer er mer enn dobbelt så stor hos kvinner som hos menn.

LES OGSÅ –Den beste tiden i livet

– Vi er særlig bekymret for økningen i psykiske plager hos kvinner siden forrige undersøkelse, og vil diskutere dette videre med både helseministeren og utdanningsinstitusjonene, sier leder Kari Jussie Lønning for helsetjenesten i Studentsamskipnaden i Oslo og Akershus og undersøkelsens styringsgruppe.

Mestrer ikke studiehverdagen

En av åtte studenter rapporterer problemer med å takle studiehverdagen. Også her er det dobbelt så mange kvinner som menn med eksamensangst og redsel for muntlige framlegg.

– Vi ser at kvinnelige studenter sliter mer med opplevelsen av å mestre studiene enn mannlige studenter, selv om de gjennomfører like bra og heller ikke stryker oftere. Dette betyr at de tar studiekravene enda tyngre inn over seg, forklarer Lønning.

LES OGSÅ –«Generasjon perfekt» møter veggen

Studenter sliter mest

Ifølge undersøkelsen er studenter særlig utsatte for psykiske problemer.

– Undersøkelsen tyder på at det er dobbelt så mange studenter som sliter med psykiske plager i forhold til befolkningen generelt i samme alder, sier Lønning.

Velferdsdirektør Espen Munvik i SiT peker på at studenter som tilbringer mye tid på campus sliter mindre psykisk. Han foreslår campusrelaterte tiltak som kafé- og treningstilbud som løsninger på problemet.

LES OGSÅ –Så lenge må norske studenter stå i psykologkø

– Vi vil utvide helsetilbudet på campus og videreutvikle treningstilbudet slik at vi når flere studenter, sier Munvik.

Mange søker hjelp

Til tross for økning i antall studenter med psykiske problemer, understreker Lønning at de fleste studenter trives. Majoriteten rapporterer at de takler studiehverdagen og ser på studentlivet som meningsfullt.

Det kommer videre fram av undersøkelsen at også flere studenter ved UiO og UiB enn ved NTNU har søkt hjelp eller vurdert å søke hjelp for psykiske plager. Ved NTNU har 23 prosent søkt eller vurdert å søke hjelp, mot 33 prosent ved UiO og 30 prosent ved UiB.